રાજ્યભરમાં ધોરણ ૧૦ અને ૧ર (રાજ્ય પરીક્ષા બોર્ડ)ની પરીક્ષાનો પ્રારંભ થઈ રહ્યો હોવાથી વિદ્યાર્થીઓમાં એક્ઝામ ફીવર છવાયેલો છે. આશરે ૧૯ લાખ વિદ્યાર્થીઓ પરીક્ષા આપવાના હોઈ વિદ્યાર્થીઓ અને વાલીઓની સાથે વહીવટી તંત્ર પણ સજ્જ બન્યું છે. છેલ્લા ઘણા સમયથી બોર્ડની પરીક્ષાઓનો એટલો હાઉ ઊભો કરવામાં આવે છે કે વિદ્યાર્થીઓમાં તણાવની સ્થિતિ પેદા થાય છે અને ડિપ્રેસનથી કેટલાક વિદ્યાર્થીઓએ આત્મહત્યા કરવા સુધીનાં પગલાં પણ ભરી બેસે છે. આમ, બોર્ડની પરીક્ષા વખતે ઊભા થતા ડરના માહોલને દૂર કરવા અને વિદ્યાર્થીઓમાં આત્મવિશ્વાસ વધે તે માટે હવે વિવિધ સંસ્થાઓ દ્વારા કાઉન્સેલિંગ સેમિનાર્સ પણ યોજવામાં આવી રહ્યાં છે.